[Video] Hartroerende oomblik toe sy pop ‘soos sy’ kryEmma druk die pop teen haar vas (‘n Skermskoot uit die video) ŉ Video van ŉ 10-jarige meisie met ŉ kunsbeen wat ŉ pop, wat ook ŉ prostese het, vir haar verjaardag kry, word wyd op sosiale media gedeel. Dit is nie bekend hoe lank Emma, wat in Texas bly, al met die prostese leef nie. Courtney Bennett, haar ma, het die video op Facebook gedeel van Emma se emosionele oomblik toe sy besef die pop het ŉ kunsbeen nes sy. Die video is reeds meer as een miljoen keer op Facebook gekyk. “Julle grap met my!” het sy verbaas uitgeroep. “Sy het ŉ been net soos ek. Dankie! Dankie dat julle ŉ pop soos ek gemaak het,” het ŉ huilende Emma op die video gesê. Die pop is vervaardig deur A Step Ahead Prosthetics in Amerika nadat verskeie vervaardigers soos LEGO en Barbie onlangs in die moeilikheid was vir hul onrealistiese uitbeelding van speelgoed. A Step Ahead Prosthetics het in antwoord op die video gesê dié diens word gratis aan gesinne verskaf om kinders hul selfvertroue terug te gee. “Ons voel dit is absoluut noodsaaklik om sulke poppe te vervaardig vir die selfvertroue, selfbeeld en inklusiwiteit van dogtertjies wat ledemate verloor het. Iets soos ŉ pop kan hul welstand ŉ groot geestelike hupstoot gee,” het die organisasie gesê. https://youtu.be/ilPModfF6Tw